ব্রুস টেলর
ব্রুস রিচার্ড টেলর (ইংরেজি: Bruce Taylor; জন্ম: ১২ জুলাই, ১৯৪৩ - মৃত্যু: ৫ ফেব্রুয়ারি, ২০২১) তিমারু এলাকায় জন্মগ্রহণকারী নিউজিল্যান্ডীয় আন্তর্জাতিক ক্রিকেটার ছিলেন। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৬৫ থেকে ১৯৭৩ সময়কালে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। টেস্ট ক্রিকেটের ইতিহাসের একমাত্র খেলোয়াড় হিসেবে অভিষেকে শতরান ও পাঁচ-উইকেট লাভের কীর্তিগাঁথার সাথে নিজেকে জড়িয়ে রেখেছেন। ঘরোয়া প্রথম-শ্রেণীর নিউজিল্যান্ডীয় ক্রিকেটে ক্যান্টারবারি ও ওয়েলিংটন দলের প্রতিনিধিত্ব করেছেন তিনি। দলে তিনি মূলতঃ অল-রাউন্ডারের ভূমিকায় অবতীর্ণ হয়েছিলেন। বামহাতে ব্যাটিংয়ের পাশাপাশি ডানহাতে ফাস্ট-মিডিয়াম বোলিং করতেন ব্রুস টেলর।